Source: https://www.eknitra.sk/aktualita-499/dph-cestovne-kancelarie/
Timestamp: 2019-06-20 00:52:55+00:00
Document Index: 15589297

Matched Legal Cases: ['§ 65', '§ 65', '§ 65', '§ 65', '§ 19', '§ 19', '§ 19', '§ 19', '§ 19', '§ 19']

DPH-cestovné kancelárie
Usmernenie k výpočtu základu dane podľa § 65 zákona o DPH v prechodnom období
Zákonom č. 334/2017 Z. z., ktorým sa mení a dopĺňa zákon č. 222/2004 Z. z. o dani z pridanej hodnoty v znení neskorších predpisov a ktorým sa doplnili niektoré zákony sa s účinnosťou od 1.1.2018 z ustanovenia § 65 zákona č. 222/2004 Z. z. o dani z pridanej hodnoty v znení neskorších predpisov (ďalej „zákon o DPH“) vypustil pôvodný ods. 10. Uvedené v praxi znamená, že od 1.1.2018 platiteľ dane, ktorý obstaráva tovary a služby na účel uskutočnenia cesty (ďalej „služba cestovného ruchu“) a pri predaji vystupuje voči zákazníkom vo svojom mene (ďalej „cestovná kancelária“), neuplatňuje pri predaji služby cestovného ruchu bežný režim dane, t.j. jednotlivé služby cestovného ruchu nezdaňuje. S účinnosťou od 1.1.2018 cestovné kancelárie pri predaji služby cestovného ruchu, ktoré obstarávajú od iných osôb, uplatňujú osobitnú úpravu dane podľa § 65 ods. 1 - 6 zákona o DPH vo vzťahu ku každému zákazníkovi. Cestovná kancelária z obstaraných služieb cestovného ruchu neuplatňuje odpočítanie dane.
Zákon o DPH neobsahuje prechodné ustanovenie pre prípady, kedy cestovná kancelária zdanila časť alebo celú predajnú cenu v roku 2017 bežným režimom a odpočítala z časti alebo z celej obstarávacej ceny daň v roku 2017, prípadne neodpočítala daň z obstarávacej ceny v roku 2017, pričom pôvodne predpokladala, že bude uplatňovať bežný režim dane aj v roku 2018.
Vzhľadom na vyššie uvedené, Finančné riaditeľstvo SR, odbor daňovej metodiky, vydáva usmernenie k výpočtu základu dane v r. 2018 podľa § 65 zákona o DPH v prechodnom období rokov 2017 a 2018.
Cestovná kancelária, ktorá začala v roku 2017 obstarávať od iných osôb služby cestovného ruchu, pričom predpokladala ich poskytnutie zdaniteľnej osobe na jej podnikanie, postupuje v roku 2018 nasledovne:
 Ak služba cestovného ruchu bola pre zdaniteľnú osobu uskutočnená do 31.12.2017, a došlo k vzniku daňovej povinnosti podľa § 19 ods. 1 zákona o DPH dňom jej dodania, cestovná kancelária uplatní bežný režim dane platný do 31.12.2017, aj keď faktúru pre zákazníka vyhotoví v roku 2018.
V tomto prípade jej vzniká aj nárok na odpočítanie dane z plnení, ktoré boli použité na uskutočnenie zdaňovaných transakcií.
Ak cestovnej kancelárii v roku 2017 vznikla daňová povinnosť podľa § 19 ods. 4 zákona o DPH pri úhrade 100% z predajnej ceny a v roku 2017 neuplatnila odpočítanie dane z obstaraných služieb z dôvodu, že jej v tomto roku nevzniklo právo na odpočítanie dane (poskytovateľ služieb nepožadoval zálohovú platbu), môže si v roku 2018 uplatniť odpočítanie dane z obstaraných služieb cestovného ruchu po splnení podmienok stanovených zákonom o DPH z dôvodu, že ňou obstaraná služba cestovného ruchu bola zdanená bežným režimom dane v roku 2017 z celej predajnej ceny.
 Ak cestovnej kancelárii v roku 2017 vznikla daňová povinnosť podľa § 19 ods. 4 zákona o DPH v pomernej časti z predajnej ceny, cestovná kancelária pri „dofakturácii“ služieb cestovného ruchu v roku 2018 uplatní osobitnú úpravu a daň odvádza len z tej časti, ktorá nebola predmetom zdanenia v roku 2017.
V prípade, ak v roku 2017 cestovnej kancelárii vznikla daňová povinnosť podľa § 19 ods. 4 zákona o DPH v pomernej výške z dôvodu prijatia časti predajnej ceny od zákazníka a bolo uplatnené odpočítanie dane z obstaraných služieb CR v 100% výške z obstarávacej ceny, môže cestovná kancelária v roku 2018 pri výpočte základu dane postupovať tak, že základ dane vypočíta ako rozdiel predajnej ceny vrátane DPH zníženej o časť predajnej ceny, ktorá bola v roku 2017 zdanená a obstarávacej ceny bez DPH.
V prípade, ak v roku 2017 cestovnej kancelárii vznikla daňová povinnosť podľa § 19 ods. 4 zákona o DPH v pomernej výške z dôvodu prijatia časti predajnej ceny od zákazníka a zároveň bolo uplatnené odpočítanie dane z obstaraných služieb CR v pomernej výške, môže cestovná kancelária v roku 2018 pri výpočte základu dane postupovať tak, že základ dane vypočíta ako rozdiel predajnej ceny vrátane DPH zníženej o časť predajnej ceny, ktorá bola v roku 2017 zdanená a obstarávacej ceny vrátane DPH zníženej o časť obstarávacej ceny, z ktorej bola DPH v r. 2017 odpočítaná.
V prípade, keď cestovná kancelária v roku 2017 uplatnila bežný režim dane a daňová povinnosť jej vznikla v pomernej časti (v rozsahu prijatej platby podľa § 19 ods. 4 zákona o DPH), a v roku 2018 uplatnila pri tejto transakcii bežný režim zdanenia, nebude takýto postup cestovných kancelárií pozastavovaný.
 Ak cestovnej kancelárii nevznikla v roku 2017 daňová povinnosť, potom v roku 2018 voči svojmu zákazníkovi použije osobitnú úpravu uplatňovania dane. Ak cestovná kancelária pri obstaraní služieb cestovného ruchu pre zdaniteľnú osobu uplatnila v roku 2017 odpočítanie dane v plnom rozsahu, pri výpočte základu dane v roku 2018 použije obstarávaciu cenu bez DPH.
Ak cestovná kancelária pri obstaraní služieb cestovného ruchu pre zdaniteľnú osobu uplatnila v roku 2017 odpočítanie dane len v pomernej časti, pri výpočte základu dane v roku 2018 použije pomernú časť obstarávacej ceny.